西湖夜歸觀打魚懷趙京兆
作者：釋居簡
朝代：宋

paragraphs: 德人天游樂者全，亦以此樂均魚鳶。
陶然亦復忘所樂，西湖澄澈如心淵。
管領西湖人不少，前後無如趙京兆。
至今畫手畫西湖，不著綠蓑人獨釣。
胡爲今夜月滿湖，大船小船皆得魚。
魚登罔罟叫不得，那知老子今歸歟。
滔滔京兆萬人海，平地翻濤渺無蓋。
活魚之外尤活人，人在甘棠頌遺愛。